Document ID: 32009D0970

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Δεκεμβρίου 2009
για την τροποποίηση του προσαρτήματος 2A του παραρτήματος της απόφασης 2007/65/ΕΚ όσον αφορά την πρόσβαση του προσωπικού των επιχειρήσεων εργολαβίας στα κτίρια της Επιτροπής
(2009/970/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη της Ευρωπαϊκής Ένωσης και τη συνθήκη λειτουργίας της Ευρωπαϊκής Ένωσης,και ιδίως το άρθρο 249 παράγραφος 1,
τη συνθήκη ίδρυσης της Ευρωπαϊκής Κοινότητας Ατομικής Ενεργείας, και ιδίως το άρθρο 131,
Εκτιμώντας τα ακόλουθα:
(1)
Η ανακοίνωση της Επιτροπής για το νέο σύστημα πρόσβασης και ασφάλειας των κτηρίων της Επιτροπής [έγγραφο C(2007)797] έχει ως στόχο να αυξήσει το επίπεδο ασφάλειας των προσώπων, των πληροφοριών και των κτηρίων, καθώς και των λοιπών αγαθών.
(2)
Για τον σκοπό αυτό, θεσπίζεται το σχέδιο Γενικής Ασφάλειας (ΣΓΑ) που προβλέπει την εγκατάσταση αυτόματων συστημάτων ελέγχου της πρόσβασης σε όλα τα κτίρια της Επιτροπής, τα οποία θα στηρίζονται σε σύγχρονες και αποτελεσματικές τεχνολογίες ελέγχου πρόσβασης.
(3)
Ένα από τα στοιχεία-κλειδιά του σχεδίου αυτού συνίσταται στον εξορθολογισμό και τη μείωση του ιδιαίτερα σημαντικού αριθμού υπηρεσιακών ταυτοτήτων που ισχύουν σήμερα και στην απλοποίηση των διαδικασιών χορήγησης των υπηρεσιακών αυτών ταυτοτήτων και των καρτών πρόσβασης για τις διάφορες κατηγορίες προσωπικού και τους επισκέπτες της Επιτροπής.
(4)
Για να καταστεί δυνατή η εφαρμογή σε πρώτο στάδιο της εκτέλεσης του νέου συστήματος χορήγησης δελτίων, ιδίως για το προσωπικό των εργολάβων, θα πρέπει να υπάρξουν κάποιες αλλαγές καθαρά διοικητικής και τεχνικής φύσης στην απόφαση 2007/65/ΕΚ της Επιτροπής, της 15ης Δεκεμβρίου 2006, για τη θέσπιση τυποποιημένων μέτρων ασφαλείας και διαβαθμίσεων ασφαλείας της Επιτροπής, και την τροποποίηση του εσωτερικού της κανονισμού όσον αφορά τις επιχειρησιακές διαδικασίες διαχείρισης των καταστάσεων κρίσεως (1),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το σημείο 4.2.β) του προσαρτήματος 2A του παραρτήματος της απόφασης 2007/65/ΕΚ αντικαθίσταται από το ακόλουθο κείμενο:
«β)
Οι κάρτες πρόσβασης χορηγούνται σε όλα τα μέλη του προσωπικού που πρέπει να έχουν πρόσβαση στα κτίρια της Επιτροπής για να εκπληρώσουν συμβατικές τους υποχρεώσεις στο πλαίσιο των υπηρεσιών του θεσμικού οργάνου. Η διάρκεια ισχύος των καρτών που χορηγούνται στο προσωπικό που διαθέτει σύμβαση ορισμένου χρόνου δεν πρέπει να υπερβαίνει τον χρόνο αυτό, εκτός αν υπάρχει άδεια της διεύθυνσης ασφάλειας της Επιτροπής.
Οι κάρτες πρόσβασης χορηγούνται επίσης στο προσωπικό της εργολάβου επιχείρησης που χρειάζεται πρόσβαση στα κτίρια της Επιτροπής για να εκπληρώσει τις συμβατικές της υποχρεώσεις. Οι εν λόγω κάρτες πρόσβασης μπορούν να εκδοθούν για το προσωπικό της επιχείρησης σε συνάρτηση με την ημερομηνία λήξης της σύμβασης με την Επιτροπή, με την επιφύλαξη ότι το σχετικό άτομο έχει δελτίο ταυτότητος εν ισχυί κατά την ημερομηνία λήξης της σύμβασης. Εάν ο τελευταίος αυτός όρος δεν πληρούται, η κάρτα πρόσβασης εκδίδεται σε συνάρτηση με την ημερομηνία λήξης της ισχύος του δελτίου ταυτότητας.
Το μέλος του Ευρωπαϊκού Κοινοβουλίου που επιθυμεί να εισέλθει σε κτίριο της Επιτροπής, παρουσιάζει στον εν υπηρεσία φύλακα ασφάλειας την ταυτότητα που του έχει χορηγήσει το Ευρωπαϊκό Κοινοβούλιο, χωρίς να χρειάζεται να υποβληθεί στους επιπλέον ελέγχους ασφάλειας που επιβάλλονται για τους εξωτερικούς επισκέπτες.».
Άρθρο 2
Η παρούσα απόφαση αρχίζει να ισχύει από την ημερομηνία έκδοσής της.
Δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 10 Δεκεμβρίου 2009.

Labels: 10
4
15
5